Salariul lui Nicușor Dan la Primăria Generală. Averea edilului bucureștean
- Ionel Sclavone
- 8 martie 2024, 19:04
Spre deosebire de mulți alți edili, Nicușor Dan nu s-a îmbogățit în timpul mandatului de primar general al municipiului București. Singurul său venit este salariul pe care îl primește de la primărie, destul de mare, conform reglementărilor în vigoare. Guvernul Ciolacu a majorat salariile primarilor la sfârșitul anului trecut.
Nicușor Dan, primarul general al Municipiului București, trăiește doar din salariul pe care îl încasează. Potrivit declarației de avere, el nu are alte venituri. E drept ca suma pe care o încasează lunar este mult peste ceea ce primesc majoritatea românilor.
Nicușor Dan, salariu de invidiat
La finalul anului trecut, Guvernul PSD -PNL a acordat o majorare salarială de 5% primarilor și președinților de consilii județene. Măsura a fost menită să satisfacă pretențiile aleșilor locali înainte de campaniile electorale din 2024. Cele două partide se bazează pe voturile aduse de primari și președinții de consilii județene. Drept care nici unul dintre liderii liberali sau social-democrați nu-și dorește ostilizarea acestora.
De această majorare a profitat și Nicușor Dan, al cărui salariu ajunge la 20.000 de lei net, în prezent. Anterior, edilul a avut 16.000 de lei. Suma este suficientă pentru a-i acoperi cheltuielile și ratele bancare pe care le are. De altfel, recunoaște primarul Nicușor Dan s-ar fi descurcat chiar dacă Guvernul nu i-ar fi majorat leafa.
"Salariul meu acum este de 20.000 de lei net. Am avut 16.000 de lei, acum a crescut. Chiria e de 590 euro, rata este 580 de euro şi rămân cu 14.000 de lei. Sunt mulţumit. Puteam să am şi mai puţin, că mă descurcam. Sunt un om normal din punct de vedere al valorilor personale", a explicat primarul Capitalei, Nicuşor Dan, conform Antena 3.
Primarul deține un teren în Predeal
În declarația de avere a primarului general, Niculor Dan, apare o singură proprietate imobiliară. Este vorba despre un teren în suprafață de 7.460 de metri pătrați. Acesta se află în orașul Predeal, județul Brașov și a fost achiziționat cu mult înainte ca primarul general să intre în politică, în 2007.
Totodată, primarul general mai deține în proprietate un autoturism Citroen, fabricat în anul 1986. Despre acesta, Nicușor Dan susține că nu funcționează și că are doar o valoare sentimentală.
"În momentul acesta, maşina nu merge, are valoare sentimentală", a mai spus primarul.
În declarația sa de avere a primarului general mai apare un împrumut în valoare de 20.000 de euro pe care l-a acordat unei persoane fizice. La rândul său, Dan a contractat un credit bancar, de 100.000 de euro, în 2007. El trebuie să-l returneze până în anul 2032.
Nicușor Dan și-a făcut vacanțele în țară
Primarul general al Capitalei a mai declarat că în acest mandat nu a ieșit în vacanță în afara țării, preferând să-și pereacă concediile în România. El a precizat că nu este, la fel ca Nicolae Ciucă, un adept al concediilor petrecute în țară. Însă, a spus, Nicușor Dan, nu a avut suficient timp ca să călătorească în străinătat.e
"Nu am fost nu pentru că nu mi-aș fi dorit, ci pentru că nu am avut timp", a declarat primarul general.
Nicușor Dan a mai spus că în zilele următoare ar putea apărea probleme în Capitală din cauza lipsei banilor. Bugetul Primăriei Generale este blocat de mai multe zile de coaliția PSD-PNL, a cărei consilieri refuză să-l voteze.